hy hy hy hy hy hy hy hy hy hy hy hy hy hy hy hy hy de hy hy ceb hy en ko hy hy hy hy hy hy hy hy hy hy hy hy hy hy hy hy hy hy hy hy da hy es es tr en en hy hy hy hy hy hy hy hy hy hy hy en hy hy hy hy hy hy hy en hy es es tr en en hy hy nb hy hy hy hy hy hy hy hy hy hy hy hy hy en en hy hy hy hy hy en en en
Ռազմագերիների հարցը անորոշ է | Forrights.am
Սեպտեմբերի 13-ին Ադրբեջանի կողմից իրականացված զինված հարձակման և ռազմական գործողությունների հետևանքով ադրբեջանական կողմում հայտնված հայ ռազմագերիների թվի վերաբերյալ տվյալները առայժմ վերջնական չեն:
Պաշտոնական թիվ հնչեցրել է ՄԱԿ-ում Հայաստանի դեսպան Մհեր Մարգարյանը՝ հայտարարելով, որ նույնականացվել է առնվազն 7 ռազմագերի: Նա, միևնույն ժամանակ, չի բացառել, որ այդ թիվը կարող է աճել:
Սակայն ռազմագերիների հարցերով զբաղվող իրավապաշտպան, Մարդու իրավունքների եվրոպական դատարանում ռազմագերիների ներկայացուցիչ Արտակ Զեյնալյանն ասում է՝ ռազմագերիների թիվը կարող է հասնել 20-ի:
Հայ ռազմագերիների քանակի մասին չի խոսել նաև ՀՀ Զինված ուժերի գլխավոր շտաբի պետ Էդվարդ Ասրյանը: «Կոնկրետ հակառակորդի մոտ գտնվող գերիների մասով ես թվային տվյալներ չեմ կարող նշել, որովհետև ունենք նաև կորուստներ, որոնք զոհեր են համարվում, բայց այդ զոհերը կարող են լինել կենդանի: Դրա համար ես թվային տվյալներ ներկայացնել չեմ կարող»,- սեպտեմբերի 16-ին Ջերմուկում լրագրողների հետ հանդիպմանը հայտարարել է ԳՇ պետը:
Պատերազմական իրավիճակներում գերության մեջ հայտնված քաղաքացիական անձանց ու զինվորականների վերադարձման հարցերով զբաղվող Կարմիր խաչի միջազգային կոմիտեն (ԿԽՄԿ) կապի մեջ է հայ գերիների ընտանիքների հետ:
«Այս օրերին բազմաթիվ մարդիկ են այցելում մեր հայաստանյան գրասենյակ՝ հայտնելու, որ իրենց հարազատ զինծառայողը գերության մեջ է: Կամ էլ մարդիկ փորձում են ստանալ տեղեկություն՝ արդյո՞ք իրենց հարազատ զինծառայողը գերության մեջ է», -մեզ հետ զրույցում ասում է  ՀՀ-ում ԿԽՄԿ պատվիրակության հաղորդակցման և կանխարգելման ծրագրի ղեկավար Զառա Ամատունին:
Նրա խոսքով, իրենց մոտ գրանցվում են հարազատին փնտրելու եկած քաղաքացիների տվյալները, որպեսզի հակամարտող մյուս կողմի հետ տվյալների փոխանակումից հետո կարողանան կապվել նրանց հետ:
«Ցանկացած ինֆորմացիա զինծառայողի ծնողին փոխանցելու համար պետք է ճշտվի, համաձայնեցվի ադրբեջանական կողմի հետ: Բոլոր պատասխանները որ ունենանք, բնականաբար, առաջին հերթին կհաղորդենք զինծառայողի ընտանիքին, հարազատներին: Մենք շարունակաբար երկխոսության մեջ ենք: Այս պահին մենք Ադրբեջանի իշխանությունների կողմից ստացել ենք հաստատումներ, որ իրենք ունեն պահվող անձինք»,- ասում է Ամատունին:
Մինչ ռազմագերիների թվի շուրջ ճշգրտումներ, նրանց նույնականացումներ են կատարվում, իրավապաշտպան Արտակ Զեյնալյանը պատրաստվում է  առաջիկայում Մարդու իրավունքների եվրոպական դատարան (ՄԻԵԴ) հրատապ միջոց կիրառելու մասին դիմում ներկայացնել, որից հետո կներկայացվի հիմնական գանգատը:
Այս դիմումը, ըստ Զեյնալյանի, կյանքի իրավունքի պաշտպանության նպատակ ունի: Այսինքն՝ հրատապ միջոց կիրառելու մասին որոշումը կարող է կապել Ադրբեջանի ձեռքերը ռազմագերու նկատմամբ խոշտանգում, դաժան վերաբերմունք ցուցաբերելու հարցում:  «Այդ դիմումի նպատակն է, որպեսզի Ադրբեջանը ձեռնպահ մնա հայ ռազմագերիներին խոշտանդելուց, սպանելուց և նրա նկատմամբ այլ գործողություն կատարելուց», -ասում է Զեյնալյանը:
Ադրբեջանցի զինծառայողների կողմից պատանդառության դեպք էր գրանցվել սեպտեմբերի 15-ին, երբ Սյունիքի մարզի Ներքին Հանդ գյուղի հատվածում կորել էր կապը արտակարգ իրավիճակների նախարարության ծառայողի հետ: «ԱԻՆ փրկարար ծառայողները խմբով գնացել են Սյունիքի մարզի Ներքին Հանդ գյուղի տարածք դիեր վերադարձնելու: Խմբի մի մասը վերադարձել է. իսկ փրկարար ծառայողներից մեկի հետ մինչ այս պահը կապ հաստատել չի հաջողվել», -հայտարարել էր ԱԻՆ մամուլի խոսնակ հայկ Կոստանյանը: Ժամեր անց նա տեղեկացրել էր, որ ԱԻՆ աշխատակցի հետ ամեն ինչ կարգին է և հավելել. «Նա արդեն գտնվում է իր մյուս գործընկերների մոտ՝ իր առջև դրված խնդիրը կատարած»:
Պատկան մարմիններն այս դեպքի հետ կապված մանրամասներ չեն հայտնել՝ ինչ պայմաններում է հայտնվել ԱԻՆ աշխատակիցը և ինչպես ու ինչ հանգամանքներում է վերադարձել:
Բայց դեպքի հետ կապված մանրամասներ փոխանցում է «Հետք» պարբերականը՝ վկայակոչելով իր իրազեկ աղբյուրներին. «Կապանի շտապօգնության ծառայության «ՈւԱԶ» մեքենան գնացել էր Ներքին Հանդի վերևում գտնվող դիրքերից դիեր հանելու։ Մեքենայում Կարմիր խաչի ներկայացուցիչներ չեն եղել։ Եղել է շտապօգնության աշխատակից վարորդը, 2 զինվորական և ԱԻՆ-ի 1 աշխատակից։ Նրանք զինված չեն եղել։ Տարհանում իրականացնողներին զենք չի տրվում։ Առաջնագծում թշնամու զինվորականները 4 հոգուն էլ պատանդ են վերցրել։
Շտապօգնության վարորդին շուրջ 4 ժամ ձեռքերը կապած պահել են, գետնին պառկեցրած վիճակում, հետո մոտեցել է բարձրաստիճան ադրբեջանցի զինվորականն ու հարցրել, թե արդյոք ռուսերեն գիտի։ Դրանից հետո ադրբեջանցիները պայման են դրել, որ եթե հայկական կողմը վերադարձնի ադրբեջանցի մեկ վիրավորի և մեկ դիակ, իրենք 4 հային ազատ կարձակեն, իսկ հայկական կողմի դիերը կվերադարձնեն։
Վարորդը թշնամու ներկայացուցիչներին խնդրել է իր հետ բաց թողնել նաև պատանդառված հայ զինվորականներից մեկին, որպեսզի ադրբեջանցիների գերեվարված վիրավորին ու դին վերադարձնելիս օգնի իրեն։ Ադրբեջանցիները համաձայնել են։ Հայկական կողմը վիրավոր ադրբեջանցուն հանձնել է յուրայիններին, մինչև հայ վարորդն ու զինվորականը կվերադառնային մերոնց մոտ։ Ավելի ուշ նրանք երկուսով թշնամուն են հանձնել նրանց զինվորականի դիակը։ Սրանից հետո ադրբեջանցիները բաց են թողել ԱԻՆ-ի աշխատակցին ու մյուս զինվորականին»։
Նախորդ նյութըԱդրբեջանի ՊՆ-ն թարմացրել է զոհերի թիվը
Հաջորդ նյութըՀայաստանը դիմում է ներկայացրել Արդարադատության միջազգային դատարան
Մարտական դիրքում հայտնաբերվել է զինծառայող,դի` հրազենային վիրավորումով
Նրանք զոհվեցին «Վիլիսի» մեջ, ՀՀ տարածքի հրետակոծման ժամանակ
«Իշխանությունները պատրաստ էին պայմանագիր կնքել մեզ համար աննպաստ պայմաններում՝ 2021-ի առաջին ամիսներին»․ քաղաքագետ
Այս կայքն ստեղծվել է «Լրատվության այլընտրանքային ռեսուրսներ» ծրագրի շրջանակներում: Ծրագիրը հնարավոր է դարձել Ամերիկայի ժողովրդի աջակցությամբ` ԱՄՆ Միջազգային զարգացման գործակալության (ԱՄՆ ՄԶԳ) միջոցով: Կայքի բովանդակությունը միմիայն հեղինակներինն է և պարտադիր չէ, որ արտահայտի ԱՄՆ ՄԶԳ կամ ԱՄՆ կառավարության տեսակետները:
2022 © Journalists for Human Rights
Մարտական դիրքում հայտնաբերվել է զինծառայող,դի` հրազենային վիրավորումով
Նրանք զոհվեցին «Վիլիսի» մեջ, ՀՀ տարածքի հրետակոծման ժամանակ
Edit with Live CSS
Write CSS OR LESS and hit save. CTRL + SPACE for auto-complete.